花朝同劉同年判簿登蘇山
作者：蕭立之
朝代：宋

paragraphs: 欹眠困蕭寺，曉視天宇晴。
細馬金盤陀，路出東南城。
獰飈碾花作紅埃，十里八里青松栽。
雲埋塔影鈴鐸語，水落石洪風雨來。
仙君一去今幾年，斷碑蒼蘚留層巔。
鶴歸華表作人語，石卧沉香生晚烟。
蟻穴蜂房三萬戶，山上清明山下霧。
可憐當日跨龍人，依舊思歸入城去。
我願山頭拾桃顆，歸種雲根春妸娜。
從渠一實三千年，不向人間食烟火。